J. Paška, poslanec: (2008-04-02):
Dôležitá je však filozofia tohto zákona, ktorý zavádza nové prvky do nášho vzdelávacieho systému. Z hľadiska aplikácie nového zákona považujem za veľmi pozitívne, že zákon organicky nadväzuje na súčasný systém vzdelávania a citlivo upravuje podmienky pre prácu pedagógov tak, aby sa vytvorili čo najlepšie podmienky pre vzdelávanie našich detí. Zaznelo tu, že je málo reformný, ambiciózny, inovatívny. Z môjho pohľadu je tento zákon predovšetkým pragmatický. Je to právna norma, ktorá má ustanoviť pravidlá pre život škôl a má vytvoriť podmienky na vzdelávanie. Samozrejme, že je možno inovatívne vstupovať do systému ako takého, ale isté pravidlá musia fungovať a mali by teda aj limitovať možnosť vstupov do rozvoja tohto systému. Ďalšie, čo považujem za veľmi dobré a pozitívne je kontinuitná nadväznosť na súčasný systém, ktorá umožňuje postupne a prijateľnejšie zavádzať potrebné reformné prvky do vzdelávacieho systému. Dôraz na rozvoj kreativity či zlepšenie podmienok na výučbu cudzích jazykov je požiadavkou súčasnej doby a myslím, že ministerstvo správne odhadlo, že potreby súčasnosti a najbližšej budúcnosti je možné cez takúto právnu normu, ktorá je svojím spôsobom otvorená, zavádzať do školského systému tak, aby bol atraktívnejší. A aby školy mohli v rámci svojich percent vstupu upravovať svoje pôsobenie tak, aby pritiahli študentov, aby sa vedeli  svojím spôsobom aj profilovať. Veľa sa tu hovorilo o jazykoch, najmä o angličtine. Viete, mali sme tu už raz jeden jazyk, ktorý bol viac-menej formálne predpísaný. Bola to ruština. Ja sa pamätám, že niektorí sa tento jazyk veľmi neradi učili a podobne si spomínam na svojho priateľa, ktorému počas druhej svetovej vojny Nemci vyvraždili rodinu, ktorý sa potom nechcel učiť  nemecký jazyk. Takže z tohto pohľadu by som bol citlivejší a opatrnejší a nevnucoval by som našej mládeži jeden cudzí jazyk. Myslím si, že spoločnosť je natoľko pestrá, že z cudzích jazykov, ktoré sú rozšírené, je možné si vybrať aj iný, nielen anglický jazyk. V Európe sú to nemčina, francúzština, španielčina, taliančina, proste tých jazykov je tu viacej. Skutočnosť, že k tomuto zákonu prebieha taká dlhá a plodná diskusia už v prvom čítaní je dôkazom toho, že nám všetkým záleží na tejto problematike a myslím si, že je dobré, že v pokoji a v pracovnej atmosfére odznievajú aj protichodné názory. Ja osobne rešpektujem názory svojich kolegov z opozície a pripúšťam, že filozofia zákona mohla byť aj iná. Som však presvedčený, že zákon v takej podobe, ako bol predložený je dobrý a prináša dostatočný priestor na ďalší rozvoj vzdelávania na Slovensku. Ak sa rozchádzame v niektorých názoroch, tak to vychádza možno aj z našich politických priorít, ale priznám sa, že som prekvapený postojom kolegu z kresťanskodemokratického hnutia, ktorý sa mi javí natoľko liberálny, že mám pocit, že je bližšie k politickej stráne ANO ako ku kresťanskodemokratickému hnutiu. Myslím si, že názor je to legitímny, ale z hľadiska zaradenia politickej strany sa mi zdá byť trocha inde posunutý. Som presvedčený, že zákon je možné v takejto podobe  doviesť do života, a myslím si, že na tomto mieste je potrebné poďakovať všetkým kolegom pedagógom, ktorí pretavili svoje životné skúsenosti do tohto zákona a pomohli pri jeho tvorbe. Rovnako by som chcel poďakovať ministerstvu školstva, že sa odvážilo predložiť túto normu do Národnej rady, pretože v predchádzajúcich obdobiach školský zákon viackrát neuspel. Verím, že sa v tomto období podarí zákon v takejto alebo v mierne podobne upravenej prijať a že budeme môcť zlepšiť vzdelávací a školský systém na Slovensku. Ďakujem za pozornosť.